Uned 104: Cyflogadwyedd yn y sector adeiladu ac amgylchedd adeiledig

# Taflen waith 1: Contractau cyflogi (tiwtor)

1. Llenwch y tabl hwn i amlinellu’r gwahanol fathau o gyfleoedd contract cyflogi sydd ar gael, a disgrifiwch yn eich geiriau eich hun beth mae pob un yn ei olygu.

| **Math o Gontract** | **Disgrifiad** |
| --- | --- |
| Amser llawn | Fel arfer, mae’r math hwn o gontract yn gyflogaeth â thâl am gyfnod cyfan o wythnos lawn, isafswm o 37 awr fel arfer.  Mae amser llawn yn golygu cael eu cyflogi ar sail amser llawn. |
| Rhan-amser | Gall contractau rhan-amser fod ar gyfer gwaith a wneir am lai nag wythnos lawn. Gall hyn fod am nifer penodol o oriau, ychydig o ddyddiau neu waith gyda’r nos neu waith dros y penwythnos yn unig. |
| Dros dro | Yn gyffredinol, mae contractau dros dro ar gyfer gwaith tymor byr yn unig. Gallai’r gwaith dros dro fod hyd nes y daw’r prosiect i ben neu hyd nes y bydd anghenion y busnes yn newid. |
| Byr/hir | Mae contractau tymor byr a thymor hir fel gwaith dros dro. Maent yn cael eu defnyddio i ddiwallu anghenion y busnes; er enghraifft, os oes angen rhywun ar gwmni mewn cyfnod o salwch, yna bydd contract tymor byr yn cael ei roi. |
| Tymhorol | Mae gwaith tymhorol yn digwydd pan fo’n rhaid ehangu anghenion busnes craidd cyflogwr i ateb y galw. Mae archfarchnadoedd yn defnyddio gweithwyr tymhorol pan fydd ganddynt nifer fawr o gwsmeriaid dros gyfnod y Nadolig. |
| Contract yn ystod tymor ysgol | Gwaith yn ystod tymor ysgol yw pan fydd gweithiwr a chyflogwr yn cytuno mai dim ond yn ystod tymor yr ysgol y bydd y gweithiwr yn gweithio ac na fydd yn cael ei dalu dros gyfnodau gwyliau. |
| Parhaol | Swydd barhaol yw pan fydd gweithiwr wedi profi ei fod yn ased i’r cyflogwr a bod y cyflogwr wedi rhoi swydd barhaol iddo; gallai hyn fod ar sail amser llawn neu ran-amser. |
| Rhannu swydd | Mae rhannu swydd yn digwydd pan nad yw’r cyflogwr yn mynnu bod gan ddau berson rolau llawn amser yn y sefydliad ond efallai y bydd angen rôl amser llawn ar gyfer un person. Felly, byddai rhannu swydd rhwng dau berson yn cael ei sefydlu. |
| Labrwr | Mae contract labro yn cael ei roi i unigolyn â sgiliau isel sydd ei angen i gyflawni dyletswyddau ar y safle sy’n gofyn am ddyletswyddau codi a chario a labro heb sgiliau. |
| Contractio | Rhoddir gwaith contractio i bobl sy’n arbenigo mewn gwaith am gyfnodau byr. Yn gyffredinol, mae contractwyr yn bobl sy’n gallu gweithio o fewn paramedrau prif gontractwr sydd angen arbenigwr. |
| Prentisiaeth | Mae contract prentisiaeth ar gyfer person sy’n gallu gweithio a chael hyfforddiant yn y swydd. Mae prentisiaethau ar gael mewn sawl sector gwaith. Mae’n cynnwys asesu ar y safle ac adeiladu portffolio i ddangos y sgiliau technegol a ddysgwyd mewn diwydiant. |
| Cynnal a Chadw | Mae contractau cynnal a chadw yn cael eu rhoi i gontractwyr arbenigol sy’n gallu cyflawni tasgau cynnal a chadw. Er enghraifft, gallai’r rhain fod yn gweithio i ganolfan hamdden ac yn cyflawni tasgau fel glanhau a chynnal a chadw’r adeilad yn gyffredinol. |
| Hunangyflogedig | Mae contractau hunan-gyflogedig ar gyfer pobl sy’n gweithio iddyn nhw eu hunain ond sy’n cyflawni tasgau a gwasanaethau ar gyfer prif gontractwr. Gall pobl hunangyflogedig fod mewn unrhyw faes neu grefft ac maen nhw’n gorfod talu eu trethi a'u hyswiriant eu hunain. |
| Goruchwylio a rheoli | Mae contractau goruchwylio a rheoli ar gyfer pan fydd gan gyflogwr lawer iawn o waith i’w wneud ac mae angen goruchwyliaeth a rheolaeth ychwanegol arno er mwyn cynnal ansawdd ei weithlu.  Gall y contractau hyn fod yn rhai byr/hir a bod yn fwy parhaol. |